CELEX: 32009D0851
Language: sk
Date: 2009-11-25 00:00:00
Title: 2009/851/ES: Rozhodnutie Komisie z  25. novembra 2009 o zriadení dotazníka na podávanie správ členských štátov o vykonávaní smernice Európskeho parlamentu a Rady 2006/66/ES o batériách a akumulátoroch a použitých batériách a akumulátoroch [oznámené pod číslom K(2009) 9105] (Text s významom pre EHP)

27.11.2009   
            
            
               SK
            
            
               Úradný vestník Európskej únie
            
            
               L 312/56
            
         
      ROZHODNUTIE KOMISIE
   
   z 25. novembra 2009
   o zriadení dotazníka na podávanie správ členských štátov o vykonávaní smernice Európskeho parlamentu a Rady 2006/66/ES o batériách a akumulátoroch a použitých batériách a akumulátoroch
   [oznámené pod číslom K(2009) 9105]
   (Text s významom pre EHP)
   (2009/851/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Európskeho parlamentu a Rady 2006/66/ES zo 6. septembra 2006 o batériách a akumulátoroch a použitých batériách a akumulátoroch, ktorou sa zrušuje smernica 91/157/EHS (1), a najmä na jej článok 22 ods. 2,
   keďže:
   
               (1)
            
            
               Podľa článku 22 ods. 1 smernice 2006/66/ES sa od členských štátov požaduje, aby pravidelne a na základe dotazníka podávali správy o vykonávaní uvedenej smernice.
            
         
               (2)
            
            
               Aby sa v súvislosti s vypracúvaním danej správy zabránilo nadmernému administratívnemu zaťaženiu, je vhodné obmedziť zoznam požadovaných informácií na tie údaje, ktoré sú pre Komisiu najrelevantnejšie na to, aby mohla posúdiť potrebu zlepšiť vykonávanie smernice 2006/66/ES.
            
         
               (3)
            
            
               Opatrenia ustanovené v tomto rozhodnutí sú v súlade so stanoviskom výboru zriadeného v súlade s článkom 18 ods. 1 smernice Európskeho parlamentu a Rady 2006/12/ES (2),
            
         PRIJALA TOTO ROZHODNUTIE:
   Článok 1
   Členské štáty vypracujú svoje správy o vykonávaní smernice 2006/66/ES na základe dotazníka uvedeného v prílohe k tomuto rozhodnutiu.
   Článok 2
   Toto rozhodnutie je určené členským štátom.
   
      V Bruseli 25. novembra 2009
      
         
            Za Komisiu
         
         Stavros DIMAS
         
         
            člen Komisie
         
      
   
   
      (1)  Ú. v. EÚ L 266, 26.9.2006, s. 1.
   
      (2)  Ú. v. EÚ L 114, 27.4.2006, s. 9.
   
      PRÍLOHA
      
         DOTAZNÍK NA PODÁVANIE SPRÁV ČLENSKÝCH ŠTÁTOV O VYKONÁVANÍ SMERNICE 2006/66/ES
      
      1.   Transpozícia do vnútroštátneho práva
      
      Informácie, ktoré musia členské štáty uviesť v prvej správe:
      
                  a)
               
               
                  Uveďte, prosím, odkaz a prípadný internetový odkaz na vaše vnútroštátne právne predpisy, ktorými sa smernica transponuje, vrátane všetkých zmien a doplnení.
               
            
                  b)
               
               
                  Bolo niektoré ustanovenie uvedené v článkoch 8, 15 a 20 transponované prostredníctvom dobrovoľných dohôd medzi príslušnými orgánmi a dotknutými hospodárskymi subjektmi?
               
            2.   Úroveň ochrany životného prostredia
      
      Aké kroky vrátane ekonomických nástrojov uvedených v článku 9 sa v súlade s článkom 5 smernice podnikli na zvýšenie úrovne ochrany životného prostredia, čo sa týka batérií a akumulátorov?
      3.   Systémy zberu
      
      Stručne, prosím, opíšte, ako bol článok 8 zavedený v praxi (maximálne 100 slov).
      4.   Ciele zberu
      
      Pri každom kalendárnom roku, na ktorý sa vzťahuje táto správa, prosím, uveďte dosiahnutú úroveň zberu vrátane batérií a akumulátorov, ktoré sú trvalo zabudované do prístrojov. Prvá správa sa týka len roku 2011.
      5.   Spracovanie a recyklácia
      
      
                  a)
               
               
                  Aké opatrenia sa prijali s cieľom zaistiť, aby sa všetky zozbierané použité batérie a akumulátory riadne spracovali a recyklovali v súlade s článkom 12 ods. 1 smernice 2006/66/ES?
               
            
                  b)
               
               
                  Využila sa možnosť zneškodňovať zozbierané nebezpečné prenosné batérie alebo akumulátory, ako sa uvádza v článku 12 ods. 1 druhom pododseku? Ak áno, uveďte, prosím, odkaz na každé navrhnuté opatrenie oznámené Komisii podľa článku 12 ods. 1 tretieho pododseku.
               
            
                  c)
               
               
                  Aká úroveň recyklácie sa v každom príslušnom kalendárnom roku dosiahla? Odoslali sa všetky zozbierané batérie a akumulátory na recykláciu v súlade s článkom 12 ods. 1?
               
            
                  d)
               
               
                  Aká úroveň recyklačnej efektivity sa dosiahla v každom kalendárnom roku od 26. septembra 2011 a, ak sú dostupné príslušné údaje, v predchádzajúcom roku?
               
            6.   Zneškodňovanie odpadu
      
      
                  a)
               
               
                  Aké opatrenia sa prijali s cieľom zaistiť, aby sa použité priemyselné a automobilové batérie a akumulátory nezneškodňovali na skládkach?
               
            
                  b)
               
               
                  Prijalo sa nejaké opatrenie, ktoré ide ďalej ako ustanovenia článku 14, s cieľom minimalizovať zneškodňovanie batérií a akumulátorov v rámci zmiešaného komunálneho odpadu?
               
            7.   Vývoz
      
      Koľko zozbieraných použitých batérií a akumulátorov sa vyviezlo do tretích krajín? Uveďte, prosím, do ktorých krajín. A u koľkých z týchto vyvezených batérií a akumulátorov existuje presvedčivý dôkaz o tom, že sa recyklácia uskutočnila za podmienok zhodných s požiadavkami tejto smernice v súlade s článkom 15?
      8.   Financovanie
      
      
                  a)
               
               
                  Aké opatrenia sa prijali s cieľom zaistiť, aby zber, spracovanie a recyklácia všetkých použitých batérií a akumulátorov financovali výrobcovia alebo tretie strany konajúce v ich mene?
               
            
                  b)
               
               
                  Aké opatrenia sa prijali s cieľom zaistiť, aby výrobcovia neboli spoplatňovaní dvakrát za batérie alebo akumulátory, ktoré sa zozbierali v systémoch zavedených v súlade so smernicou Európskeho parlamentu a Rady 2000/53/ES (1) alebo smernicou Európskeho parlamentu a Rady 2002/96/ES (2)?
               
            9.   Vnútroštátne správy o vykonávaní
      
      Uveďte, prosím, informácie o všetkých opatreniach prijatých v súlade s písmenami a), b) a c) článku 22 ods. 3 smernice ES/2006/66 (maximálne 50 slov na každé opatrenie).
      10.   Inšpekcia a presadzovanie dodržiavania predpisov
      
      
                  a)
               
               
                  Uveďte, prosím, podrobné informácie o inšpekciách a monitorovacích systémoch, ktoré sa v členskom štáte uplatňujú, aby sa zaistil súlad so smernicou 2006/66/ES, a najmä s jej článkami 4 a 21.
               
            
                  b)
               
               
                  V koľkých prípadoch ste zistili nesúlad so smernicou 2006/66/ES? Boli z vnútorného trhu stiahnuté nejaké batérie alebo akumulátory nespĺňajúce predpisy? Uveďte hlavné dôvody nesúladu a opatrenia, ktoré sa prijali s cieľom zaistiť súlad s uvedenou smernicou.
               
            11.   Ďalšie informácie
      
      
                  a)
               
               
                  V prvej správe prosím zhrňte hlavné ťažkosti, ktoré sa vyskytli pri vykonávaní smernice. Ako sa tieto problémy riešili, alebo ako ich možno vyriešiť?
               
            
                  b)
               
               
                  Uveďte, prosím, správny orgán (názov, adresu, e-mail, ďalšie podrobnosti o kontakte) zodpovedný za koordinovanie odpovedí na tento dotazník.
               
            
         (1)  Ú. v. ES L 269, 21.10.2000, s. 34.
      
         (2)  Ú. v. EÚ L 37, 13.2.2003, s. 24.